देवघर जिला में सोमवार के एगो धार्मिक समागम में भगदड़ मचे से आठ मेहरारूअन समेत नौ लोगन के मौत हो गइल. पुलिस अधीक्षक सुबोध प्रसाद बतइले कि भगदड़ एगो धार्मिक समागम में मचल रहे. आधिकारिक सूत्र के मोताबिक देवघर में सत्संग आश्रम में प्रार्थना करे घरी मचल भगदड़ में कम-से-कम 15 लोग घायलो हो गइल बाड़े. जानकारी के मोताबिक लाखो लोग ठाकुर अनुकूल चंद्र जी के जयंती के मौका पऽ आश्रम आइल रहले. बतावल जा रहल बा कि श्रद्धालुअन में पहिले निकले के होड़ अउर दरवाजा कम चौड़ा होखे के चलते भगदड़ मचल. एकरा से पहिले अतवार के मथुरा के पास बरसाना में राधा मंदिर में महाभिषेक के दर्शन करे घरी भइल भगदड़ में दू मेहरारूअन के मौत हो गइल रहे. आरोप रहे कि दर्शन खातिर श्रद्धालुअन के कतार लागल रहे, एही बीचे करीब साढ़े पांच बजे मंदिर प्रशासन गेट बंद करे के ऐलान कऽ देलस. एकरा से श्रद्धालुअन में जल्दी दर्शन करे के होड़ मच गइल अउर एही अफरा-तफरी में भगदड़ मच गइल, जेकरा से बूढ़-बुजुर्ग समेत मरद-औरत श्रद्धालु जमीन पऽ गिरे लगले अउर भगदड़ में गोड़ के नीचे दबत चल गइले.
bho_Deva